**VSEM UPORABNIKOM PRORAČUNA**

Številka: 010-163/2017/16

Datum: 7. 5. 2019

Zadeva: Izplačilo delovne uspešnosti iz naslova povečanega obsega dela

V praksi se pojavljajo določene nejasnosti pri odločanju o sredstvih za plačilo delovne uspešnosti iz naslova povečanega obsega dela na podalgi 22.d člena Zakona o sistemu plač v javnem sektorju - ZSPJS (Uradni list RS, št. [108/09](http://www.uradni-list.si/1/objava.jsp?sop=2009-01-4891) – uradno prečiščeno besedilo, [13/10](http://www.uradni-list.si/1/objava.jsp?sop=2010-01-0520), [59/10](http://www.uradni-list.si/1/objava.jsp?sop=2010-01-3273), [85/10](http://www.uradni-list.si/1/objava.jsp?sop=2010-01-4554), [107/10](http://www.uradni-list.si/1/objava.jsp?sop=2010-01-5583), [35/11](http://www.uradni-list.si/1/objava.jsp?sop=2011-01-1743) – ORZSPJS49a, [27/12](http://www.uradni-list.si/1/objava.jsp?sop=2012-01-1121) – odl. US, [40/12](http://www.uradni-list.si/1/objava.jsp?sop=2012-01-1700) – ZUJF, [46/13](http://www.uradni-list.si/1/objava.jsp?sop=2013-01-1753), [25/14](http://www.uradni-list.si/1/objava.jsp?sop=2014-01-0961) – ZFU, [50/14](http://www.uradni-list.si/1/objava.jsp?sop=2014-01-2074), [95/14](http://www.uradni-list.si/1/objava.jsp?sop=2014-01-3949) – ZUPPJS15, [82/15](http://www.uradni-list.si/1/objava.jsp?sop=2015-01-3254), [23/17](http://www.uradni-list.si/1/objava.jsp?sop=2017-01-1206) – ZDOdv, [67/17](http://www.uradni-list.si/1/objava.jsp?sop=2017-01-3165) in [84/18](http://www.uradni-list.si/1/objava.jsp?sop=2018-01-4122), ZSPJS) in na podlagi Uredbe o delovni uspešnosti iz naslova povečanega obsega dela za javne uslužbence (Uradni list RS, št. [53/08](http://www.uradni-list.si/1/objava.jsp?sop=2008-01-2253) in [89/08](http://www.uradni-list.si/1/objava.jsp?sop=2008-01-3812), uredba).

Z namenom zagotovitve enotenega ravnanja proračunskih uporabnikov glede izplačevanja delovne uspešnosti iz naslova povečanega obsega dela, pojasnjujemo naslednje:

**Vir sredstev za plačilo delovne uspešnosti iz naslova povečanega obsega dela**

ZSPJS v 22.d členu določa podlago za plačilo delovne uspešnosti iz naslova povečanega obsega dela, pri čemer je vir sredstev naslednji:

* prihranki sredstev za plače, ki nastanejo zaradi odsotnosti javnih uslužbencev, ali nezasedenih delovnih mest, za katera so bila predvidena sredstva v finančnem načrtu uporabnika proračuna, in
* sredstva za posebne projekte, ki jih določi s posebnim aktom vlada, za javne uslužbence drugega državnega organa so določeni z aktom državnega organa, če so za to zagotovljena namenska sredstva v proračunu.

Uredba v 3. členu poleg navedenih zakonskih virov sredstev (prihranki in posebni projekti) določa, da se sredstva za plačilo delovne uspešnosti iz naslova povečanega obsega dela zagotavljajo tudi iz sredstev projekta, ki so predvidena v finančnem načrtu uporabnika proračuna.

Uporabniki proračuna ugotavljajo možen obseg sredstev za plačilo delovne uspešnosti iz tega naslova, pri čemer med prihranke štejejo:

* sredstva, ki se pri uporabniku proračuna prihranijo v finančnem načrtu in so posledica refundiranega nadomestila plače ali razlike med plačo javnega uslužbenca in nadomestilom njegove plače v primeru odsotnosti zaradi bolezni ali poškodbe, ki bremeni delodajalca,
* sredstva, ki so posledica trenutno nezasedenega delovnega mesta, ne glede na fazo začetega postopka pred nadomestno oziroma novo zaposlitvijo.

Uporabnik proračuna, ki izplačuje del plače za delovno uspešnost iz naslova povečanega obsega dela, mora praviloma mesečno ugotavljati možen obseg sredstev za ta namen.

**Izplačevanje dela plače za delovno uspešnost iz naslova povečanega obsega dela**

Kot določa 22.e člen ZSPJS, se lahko javnemu uslužbencu izplača del plače za delovno uspešnost iz naslova povečanega obsega dela za opravljeno delo, ki presega pričakovane rezultate dela v posameznem mesecu, če je na ta način mogoče zagotoviti racionalnejše izvajanje nalog uporabnika proračuna. Pisno odločitev o povečanem obsegu dela in plačilu delovne uspešnosti iz naslova povečanega obsega dela sprejme predstojnik oziroma direktor uporabnika proračuna za posamezni mesec na podlagi pisnega dogovora med javnim uslužbencem in predstojnikom oziroma direktorjem ali javnim uslužbencem, pooblaščenim za organizacijo dela, ki ga lahko skleneta za daljše obdobje. Upoštevaje navedeno namen uporabe tovrstnega nagrajevanja ni poviševanje plač, ampak plačilo dela, ki ga je bilo treba zaradi poslovnih procesov delodajalca opraviti v povečanem obsegu. Za izplačilo tega dela plače mora obstajati dogovor med javnim uslužbencem in predstojnikom, iz katerega izhaja vrsta in tudi obseg konkretnih nalog, ki jih je treba opraviti v povečanem obsegu. Te naloge lahko javni uslužbenec opravi v okviru redne delovne obveznosti ali pa kot delo preko polnega delovnega časa.

Pisni dogovor o opravljanju povečanega obsega dela je možno skleniti za daljše časovno obdboje, obseg opravljenega dela in višino plačila za ta namen pa je treba ugotavljati in določati vsak mesec posebej. Višina plačila se določi s sklepom (ali drugim aktom delodajalca) in je odvisna od dejansko opravljenih nalog iz dogovora. V zvezi s tem je treba opozoriti, da je podlaga za določanje višine plačila dejansko opravljeno delo (rezultati dela) in ne prisotnost oziroma odsotnost javnega uslužbenca in zato višina plačila ne more biti odvisna od števila dni pristonosti javnega uslužbenca v mesecu, za katerega se ugotavlja obseg opravljenega dela.

Upoštevaje vse navedeno je torej možno delovno uspešnost iz naslova povečanega obsega dela izplačati:

* javnemu uslužbencu, zaposlenemu za določen ali nedoločen čas, za opravljanje povečanega obsega dela pri opravljanju rednih nalog, pri čemer so vir sredstev prihranki,
* javnemu uslužbencu, zaposlenemu za nedoločen čas, za opravljanje povečanega obsega dela pri opravljanju rednih nalog, pri čemer so vir sredstev prihranki, in za opravljanje povečanega obsega dela pri opravljanju nalog na projektu, pri čemer mora biti iz posebnega akta (na primer sklep o imenovanju projektne skupine, aneks k pogodbi o zaposlitvi) razvidno, da javni uslužbenec opravlja delo tudi na projektu; vir sredstev v tem primeru so prihranki na postavki za plače (odsotnost na primer zaradi bolezni, nezasedena delovna mesta) v okviru projekta in sredstva, ki so v okviru finančnega načrta projekta namenjena za stroške dela,
* javnemu uslužbencu, zaposlenemu za določen čas na projektu, za opravljanje povečanega obsega dela pri opravljanju nalog na projektu, pri čemer so vir sredstev za plačilo prihranki na postavki za plače (odsotnost na primer zaradi bolezni, nezasedena delovna mesta) v okviru projekta in sredstva, ki so v okviru finančnega načrta projekta namenjena za stroške dela.

V zvezi z navedenim je treba opozoriti tudi, da javni uslužbenci, ki sklenejo pogodbo o zaposlitvi za določen čas za delo na projektu, ne morejo opravljati rednih nalog, saj zakon določa, da mora biti v pogodbi o zaposlitvi za določen čas določen razlog zaposlitve za določen čas, sicer je taka pogodba o zaposlitvi nezakonita.

Prav tako velja, da se javnemu uslužbencu, ki prejema del plače za plačilo delovne uspešnosti iz naslova povečanega obsega dela, za iste naloge ne sme odrediti dela prek polnega delovnega časa (drugi odstavek 2. člena Uredbe).

**Višina izplačila delovne uspešnosti iz naslova povečanega obsega dela**

Glede višine dela plače iz naslova tovrstne delovne uspešnosti in glede obsega sredstev iz prihrankov, ki jih je možno porabiti za ta namen, ZIPRS1819 za leto 2019 določa:

* ne glede na prvi odstavek 4. člena Uredbe o delovni uspešnosti iz naslova povečanega obsega dela za javne uslužbence (Uradni list RS, št. 53/08 in 89/08) lahko do 31. decembra 2019 višina dela plače javnega uslužbenca za plačilo delovne uspešnosti pri opravljanju rednih delovnih nalog uporabnika proračuna ali projekta, načrtovanega v okviru sprejetega finančnega načrta uporabnika proračuna, znaša največ 20 odstotkov njegove osnovne plače. Če se javnemu uslužbencu izplačuje del plače za plačilo delovne uspešnosti iz naslova povečanega obsega dela tudi iz naslova in sredstev posebnega projekta, lahko del plače znaša skupno (iz obeh naslovov) največ 30 odstotkov njegove osnovne plače,
* javnim uslužbencem, za katere velja Uredba o plačah direktorjev v javnem sektorju (Uradni list RS, št. 68/17, 4/18 in 30/18), se del plače za delovno uspešnost iz naslova povečanega obsega dela do 31. decembra 2019 izplačuje v skladu z drugim odstavkom 4. člena uredbe, kar pomeni največ 10 odstotkov osnovne plače direktorja,
* za izplačilo delovne uspešnosti iz naslova povečanega obsega dela pri opravljanju rednih delovnih nalog lahko do 31. decembra 2019 uporabniki proračuna porabijo največ 40 odstotkov sredstev iz prihrankov, določenih v 22.d členu ZSPJS.

Upoštevaje veljavne predpise se torej javnemu uslužbencu lahko izplača največ 20 odstotkov mesečne osnovne plače, razen v primeru, če opravlja naloge v povečanem obsegu tudi v okviru posebnega projekta, ki ga določi vlada, v tem primeru lahko znaša izplačilo tega dela plače največ 30 odstotkov osnovne plače. Glede veljavne višine izplačila dela plače za delovno uspešnost iz naslova povečanega obsega dela je relevantno naslednje pojasnilo: [Uredba o spremembah Uredbe o delovni uspešnosti iz naslova povečanega obsega dela za javne uslužbence - obvestilo (1. 12. 2020)](https://www.gov.si/assets/ministrstva/MJU/Placni-sistem/DELOVNA-USPESNOST-v2/Delovna-uspesnost-iz-naslova-povecanega-obsega-dela-/Spremembe-uredbe-POD-Pojasnilo-1.12.2020.docx).

Ob tem velja posebej opozoriti, da lahko posebni projekt določi le vlada, projekte v okviru svojega finančnega načrta pa lahko določi uporabnik proračuna, vendar je v tem primeru možno iz sredstev tega projekta javnemu uslužbencu izplačati največ 20 odstotkov osnovne plače.

S spoštovanjem,

 Mojca Ramšak Pešec

 državna sekretarka

Poslano:

- naslovnikom po e-pošti